# 2025 வளர்ந்த பாரதம் - ஊரக வாழ்வாதாரம் மற்றும் வேலைவாய்ப்பு உறுதியளிப்புச் சட்டம்

**2025 வளர்ந்த பாரதம் - ஊரக வாழ்வாதாரம் மற்றும் வேலைவாய்ப்பு உறுதியளிப்புச் சட்டம்**, (சுருக்கமாக:**விபி-ஜி ராம் ஜி**) (*Viksit Bharat-Guarantee for Rozgar (Employment) and Ajeevika (Livelihood) Mission Gramin (Rural) Act, 2025*) (சுருக்கமாக (*VB–G RAM G*), மகாத்மா காந்தி தேசிய ஊரக வேலை உறுதியளிப்புச் சட்டத்தில் சீர்திருத்தங்கள் செய்து, வளர்ந்த பாரதம் - ஊரக வாழ்வாதாரம் மற்றும் வேலைவாய்ப்பு உறுதியளிப்புச் சட்ட முன்மொழியை 16 டிசம்பர் 2025 அன்று மக்களவையிலும், 18 டிசம்பர் 2025 அன்று மாநிலங்களவையிலும் அறிமுகப்படுத்தப்பட்டது. 18 டிசம்பர் 2025 அன்று இரு அவைகளிலும் இச்சட்டம் பெரும்பான்மை உறுப்பினர்களால் ஏற்கப்பட்டது.  

21 டிசம்பர் 2025 அன்று இந்தியக் குடியரசுத் தலைவர் திரௌபதி முர்மு இச்சட்ட மொழிவுக்கு ஒப்புதல் வழங்கியுள்ளார்.இப்புதிய சட்டத்தின்படி, இத்திட்டத்திற்கான செலவில் 60% இந்திய அரசும், 40% மாநில அரசுகள் ஏற்க வேண்டும். புதிய சட்டத்தில் ஊரக வேலை வாய்ப்பு நாட்கள் 100 நாட்களிலிருந்து 125 நாட்களாக உயர்த்தப்பட்டுள்ளது.  

## சட்டத்தின் நோக்கங்கள்
இந்தச் சட்டம், நான்கு முன்னுரிமைத் துறைகளின் மூலம் வேலைவாய்ப்பையும், நீடித்த கிராமப்புற உள்கட்டமைப்பையும் உருவாக்குவதை நோக்கமாகக் கொண்டுள்ளது. அவைகள்:  
- நீர் தொடர்பான பணிகள் மூலம் நீர் பாதுகாப்பு
- அடிப்படை கிராமப்புற உள்கட்டமைப்பு
- வாழ்வாதாரம் தொடர்பான உள்கட்டமைப்பு
- தீவிர வானிலை நிகழ்வுகளின் தாக்கத்தைக் குறைப்பதற்கான சிறப்புப் பணிகள்

இந்தத் திட்டத்தின் கீழ் உருவாக்கப்படும் அனைத்து சொத்துக்களும், "கிராமப்புற மேம்பாட்டிற்கு ஒரு ஒருங்கிணைந்த மற்றும் ஒத்திசைவான தேசிய அணுகுமுறையை உறுதி செய்வதை" நோக்கமாகக் கொண்ட விக்சித் பாரத் தேசிய கிராமப்புற உள்கட்டமைப்புத் தொகுப்பில் ஒருங்கிணைக்கப்படும். இத்திட்டம் வேலைவாய்ப்பை வழங்குவதோடு மட்டுமல்லாமல், சாலைகள், சேமிப்புக் கிடங்குகள், நீர் பாதுகாப்பு அமைப்புகள் மற்றும் பலவற்றை உள்ளடக்கிய கிராமப்புற உள்கட்டமைப்பை மேம்படுத்தவும் உதவும். ஊரக வேலைவாய்ப்பிற்காக ஊதியத்தை அவரவர் வங்கிக் கணக்கில் நேரடியாகச் சேர்க்கப்படும்.  

திட்டமிடல் மற்றும் செயலாக்கம்: அனைத்துப் பணிகளும் விக்சித் கிராம பஞ்சாயத்து திட்டங்களில் இருந்து தொடங்க வேண்டும். அவை அடிமட்டத்திலிருந்து மேல்நோக்கிய அணுகுமுறையில் செயல்படுத்தப்படும்.  
## நிதிப் பங்களிப்புகள்
புதிய சட்டத்தின் கீழ் இத்திட்டத்திற்கு இந்திய அரசு 60%, மாநில அரசுகள் மற்றும் சட்டப் பேரரவைகளுடன் கூடிய ஒன்றியப்பகுதி அரசுகள் 40% நிதியை ஏற்க வேண்டும். வடகிழக்கு மாநில அரசுகள் மற்றும் இமயமலை மாநில அரசுகளான ஜம்மு காஷ்மீர், இமாசலப் பிரதேசம், உத்தர காண்டம் ஆகிய மாநிலங்களுக்கு இந்திய அரசு 90% மற்றும் மாநில அரசுகள் 10% நிதியை ஏற்க வேண்டும். சட்டப் பேரரவை இல்லாத அந்தமான் நிக்கோபார் போன்ற ஒன்றியப்பகுதிகளுக்கு இந்திய அரசே இத்திட்டத்திற்கு 100% நிதி ஏற்கும்.  

## திட்ட வேறுபாடுகள்
மகாத்மா காந்தி தேசிய ஊரக வேலை உறுதியளிப்புச் சட்டத்திற்கும், புதிய வளர்ந்த பாரதம் - ஊரக வாழ்வாதாரம் மற்றும் வேலைவாய்ப்பு உறுதி திட்டச் சட்டத்திற்கு உள்ள வேறுபாடுகள்:  
பழைய 100 நாள் வேலைவாய்ப்பு திட்டத்தை விட வளர்ந்த பாரதம் - ஊரக வாழ்வாதாரம் மற்றும் வேலைவாய்ப்பு உறுதி திட்டச் சட்டம்பெரிய மேம்பாடுகளைக் கொண்டுள்ளது. வேலைவாய்ப்பு, வெளிப்படைத்தன்மை, திட்டமிடல் மற்றும் பொறுப்புணர்வை மேம்படுத்தும் அதே வேளையில் கட்டமைப்ப்பில் உள்ள தவறுகளை சரிசெய்கிறது.  
- 100 நாள் வேலைவாய்ப்புக்கு பதிலாக 125 நாட்கள் வேலைவாய்ப்பை உறுதி செய்கிறது.
- நீர்ப்பாசன அமைப்புகள் மற்றும் சாலைகள் போன்ற நீடித்த கிராமப்புற சொத்துக்களை உருவாக்குதல்
- வலுவான கிராமப்புற உள்கட்டமைப்பு மற்றும் வாழ்வாதார ஆதரவு
- 2047-ஆம் ஆண்டிற்குள் ஒரு வளர்ந்த இந்தியாவை உருவாக்கும் தேசிய வளர்ச்சி இலக்குகளுடன் சீரமைத்தல்.